Document ID: 32010L0062

DIRETTIVA TAL-KUMMISSJONI 2010/62/UE
tat-8 ta’ Settembru 2010
li temenda, għall-għan tal-adattament tad-dispożizzjonijiet tekniċi tagħhom, id-Direttivi tal-Kunsill 80/720/KEE u 86/297/KEE u d-Direttivi 2003/37/KE, 2009/60/KE u 2009/144/KE tal-Parlament Ewropew u tal-Kunsill dwar l-approvazzjoni tat-tip ta' tratturi għall-agrikoltura jew għall-forestrija
(Test b’relevanza għaż-ŻEE)
IL-KUMMISSJONI EWROPEA,
Wara li kkunsidrat it-Trattat dwar il-Funzjonament tal-Unjoni Ewropea,
Wara li kkunsidrat id-Direttiva 2003/37/KE tal-Parlament Ewropew u tal-Kunsill tas-26 ta' Mejju 2003 dwar l-approvazzjoni tat-tip ta' tratturi għall-agrikoltura jew għall-forestrija, it-trejlers tagħhom u makkinarju interskambjabbli tal-irmonk, flimkien mas-sistemi tagħhom, il-komponenti u l-unitajiet separati tekniċi u li tħassar id-Direttiva 74/150/KEE (1), u b'mod partikolari l-punti (a) u (b) ta' l-Artikolu 19(1) tagħha,
Billi:
(1)
Il-progress tekniku jippermetti t il-kompletament tal-approvazzjoni tat-tip tal-vettura kollha għat-tratturi tal-kategorija T4.3 (tratturi baxxi), kif iddefinit fid-Direttiva 2003/37/KE. Għalhekk, id-Direttiva tal-Kunsill 80/720/KEE tal-24 ta' Ġunju 1980 dwar l-approssimazzjoni tal-liġijiet tal-Istati Membri marbuta mal-ispazju operattiv, l-aċċess għall-pożizzjoni tas-sewwieq u l-bibien u t-twieqi tat-tratturi għall-agrikoltura jew għall-foresterija bir-roti (2), id-Direttiva 2003/37/KE, id-Direttiva 2009/60/KE tal-Parlament Ewropew u tal-Kunsill tat-13 ta' Lulju 2009 dwar il-veloċità massima skont id-disinn u l-pjattaformi tat-tagħbija għat-tratturi bir-roti għall-agrikoltura jew għall-foresterija (3) u d-Direttiva 2009/144/KE tal-Parlament Ewropew u tal-Kunsill tat-30 ta' Novembru 2009 dwar ċerti komponenti u karatteristiċi ta' tratturi bir-roti għall-agrikoltura jew għall-foresterija (4) għandhom jiġu emendati biex jittieħed kont tal-ispeċifiċitajiet tat-tratturi baxxi.
(2)
Sabiex isir progress fit-kompletament tas-suq intern u sabiex jinkisbu livelli ogħla ta' sikurezza fuq ix-xogħol, ir-rekwiżiti għall-power take-offs ta' quddiem għall-kategoriji kollha tat-tratturi koperti mid-Direttiva 2003/37/KE għandhom jiġu inklużi fid-Direttiva tal-Kunsill 86/297/KEE tas-26 ta' Mejju 1986 dwar l-approssimazzjoni tal-liġijiet tal-Istati Membri marbuta mal-power take-offs tat-tratturi agrikoli u forestali bir-roti u l-protezzjoni tagħhom (5).
(3)
Iż-żoni ta' spazji ħielsa rikjesti u d-dimensjonijiet tal-irpar protettiv tal-power take-off stabbiliti fid-Direttiva 86/297/KEE għandhom jiġu emendati biex tinkiseb armonizzazzjoni mal-pajjiżi kollha tad-dinja li tiffaċilita l-kompetittività globali tal-produtturi tal-Unjoni.
(4)
ISO 500-1:2004 flimkien mal-Corrigendum Tekniku 1:2005, ISO 500-2:2004, u ISO 8759-1:1998 fihom rekwiżiti rikonoxxuti globalment għall-power take-offs tat-tratturi kollha koperti bid-Direttiva 2003/37/KE. Huwa għalhekk xieraq li ssir referenza għal dawn l-istandards ISO fid-Direttiva 86/297/KEE.
(5)
Id-Direttiva 2003/37/KE għandha tiġi emendata biex tirrifletti l-applikazzjoni tad-Direttiva 86/297/KEE għall-kategorija tat-tratturi T5. Bl-istess mod, id-Direttiva 2003/37/KE għandha tiġi emendata biex tirrifletti l-applikazzjoni tad-Direttiva 2009/60/KE u d-Direttiva 80/720/KEE għat-tratturi tal-kategorija T4.3.
(6)
Il-miżuri stipulati f'din id-Direttiva huma skont l-opinjoni tal-Kumitat stabbilit fl-Artikolu 20(1) tad-Direttiva 2003/37/KE,
ADOTTAT DIN ID-DIRETTIVA:
Artikolu 1
Id-Direttiva 80/720/KEE hija emendata kif ġej:
1.
L-Artikolu 1 jinbidel b'dan li ġej:
“Artikolu 1
1. Għall-fini ta' din id-Direttiva, ‘trattur’ tfisser trattur kif iddefinit fl-Artikolu 2(j) tad-Direttiva 2003/37/KE tal-Parlament Ewropew u tal-Kunsill (*).
Għall-fini ta' din id-Direttiva, il-kategoriji ta' tratturi li japplikaw huma dawk iddefiniti fl-Anness II tad-Direttiva 2003/37/KE.
2. Din id-Direttiva għandha tapplika għall-kategoriji ta' tratturi T1, T2, T3 u T4 kif iddefiniti fl-Anness II tad-Direttiva 2003/37/KE.
Din id-Direttiva ma għandhiex tapplika għal tratturi tal-kategorija T4.3 fejn il-punt tal-indiċi tas-sit tas-sewwieq, kif misjub fl-Anness II tad-Direttiva 2009/144/KE tal-Parlament Ewropew u tal-Kunsill (**) huwa aktar minn 100 mm mill-wiċċ lonġitudinali medjan tat-trattur.
(*) ĠU L 171, 9.7.2003, p. 1." 						
(**) ĠU L 27, 30.1.2010, p 33.”" 						
2.
L-Annessi I u II huma sostitwiti bit-test fl-Anness II ta' din id-Direttiva.
Artikolu 2
Id-Direttiva 86/297/KEE hija emendata kif ġej:
1.
It-titolu jinbidel b'dan li ġej:
“Id-Direttiva tal-Kunsill 86/297/KEE tas-26 ta' Mejju 1986 dwar l-approssimazzjoni tal-liġijiet tal-Istati Membri li jirrigwardaw il-power take-offs tat-tratturi u l-protezzjoni tagħhom”
2.
L-Artikolu 1 jinbidel b’dan li ġej:
“Artikolu 1
1. Għall-fini ta' din id-Direttiva, ‘trattur’ tfisser trattur kif iddefinit fl-Artikolu 2(j) tad-Direttiva 2003/37/KE tal-Parlament Ewropew u tal-Kunsill (***)
2. Għall-fini ta' din id-Direttiva, il-kategoriji tat-tratturi huma dawk iddefiniti fl-Anness II tad-Direttiva 2003/37/KE.
(***) ĠU L 171, 9.7.2003, p. 1.”" 						
3.
L-Anness I huwa emendat skont l-Anness I ta' din id-Direttiva.
Artikolu 3
L-Anness II tad-Direttiva 2003/37/KE huwa emendat skont l-Anness III ta' din id-Direttiva.
Artikolu 4
Id-Direttiva 2009/60/KE hija emendata kif ġej:
1.
L-Artikolu 1 jinbidel b'dan l-ġej:
“Artikolu 1
1. Għall-fini ta' din id-Direttiva, ‘trattur’ tfisser trattur kif iddefinit fl-Artikolu 2(j) tad-Direttiva 2003/37/KE.
2. Għall-fini ta' din id-Direttiva, il-kategoriji tat-trattur huma dawk iddefiniti fl-Anness II tad-Direttiva 2003/37/KE.
3. Din id-Direttiva għandha tapplika biss għat-tratturi mgħammra b'tajers tal-arja u li għandhom veloċità massima skont id-disinn ta' mhux aktar minn 40 km/h.”
2.
L-Anness I huwa emendat skont l-Anness IV ta' din id-Direttiva.
Artikolu 5
Id-Direttiva 2009/144/KE hija emendata kif ġej:
1.
L-Artikolu 1 jinbidel b'dan li ġej:
“Artikolu 1
1. Għall-fini ta' din id-Direttiva, ‘trattur’ tfisser trattur kif iddefinit fl-Artikolu 2(j) tad-Direttiva 2003/37/KE.
2. Għall-fini ta' din id-Direttiva, il-kategoriji ta' tratturi huma dawk iddefiniti fl-Anness II, tad-Direttiva 2003/37/KE.
3. Din id-Direttiva għandha tapplika għal tratturi tal-kategoriji T1, T2, T3 u T4.”
2.
L-Anness II huwa emendata skont l-Anness V ta' din id-Direttiva.
Artikolu 6
1. Għall-kategoriji T1, T2 u T3 kif iddefiniti fl-Anness II tad-Direttiva 2003/37/KE, l-Istati Membri għandhom japplikaw id-dispożizzjonijiet imsemmija fl-Artikolu 7(1) ta' din id-Direttiva għal tipi ġodda ta' vetturi mid-29 ta’ Settembru 2011 u għal vetturi ġodda mid-29 ta’ Settembru 2012.
2. Għall-kategorija T4.3 kif iddefiniti fl-Anness II tad-Direttiva 2003/37/KE, l-Istati Membri għandhom japplikaw id-dispożizzjonijiet imsemmija fl-Artikolu 7(1) ta' din id-Direttiva għal tipi ġodda ta' vetturi mid-29 ta’ Settembru 2013 u għall-vetturi ġodda mid-29 ta’ Settembru 2016.
3. Għall-kategoriji T4.1, T4.2, T5, C, R u S kif iddefiniti fl-Anness II tad-Direttiva 2003/37/KE, l-Istati Membri għandhom japplikaw id-dispożizzjonijiet imsemmija fl-Artikolu 7(1) ta' din id-Direttiva għal tipi ġodda ta' vetturi u għal vetturi ġodda mid-dati stabbiliti fl-Artikolu 23(2) tad-Direttiva 2003/37/KE.
Artikolu 7
1. L-Istati Membri għandhom idaħħlu fis-seħħ il-liġijiet, ir-regolamenti u d-dispożizzjonijiet amministrattivi neċessarji sabiex jikkonformaw ma’ din id-Direttiva sa mhux iktar tard mid-29 ta’ Settembru 2011. Huma għandhom minnufih jikkomunikaw it-test ta’ dawk id-dispożizzjonijiet lill-Kummissjoni, kif ukoll tabella ta’ korrelazzjoni bejn dawk id-dispożizzjonijiet u din id-Direttiva.
Meta l-Istati Membri jadottaw dawk id-dispożizzjonijiet, dawn għandhom jirreferu għal din id-Direttiva jew ikollhom magħhom ir-referenza msemmija waqt il-pubblikazzjoni uffiċjali tagħhom. L-Istati Membri għandhom jiddeċiedu kif għandha ssir it-tali referenza.
2. L-Istati Membri għandhom jikkomunikaw lill-Kummissjoni t-test tad-dispożizzjonijiet prinċipali tal-liġi nazzjonali li huma jadottaw fil-kamp kopert minn din id-Direttiva.
Artikolu 8
Din id-Direttiva għandha tidħol fis-seħħ fil-jum ta' wara l-għoxrin jum wara dak tal-pubblikazzjoni tagħha f’Il-Ġurnal Uffiċjali tal-Unjoni Ewropea.
Artikolu 9
Din id-Direttiva hija indirizzata lill-Istati Membri.
Magħmul fi Brussell, it-8 ta’ Settembru 2010.

Labels: 7
8
6